Voetgangers met speelgoedgeweer beroofArgieffoto (svmomblog.typepad.com) Drie voetgangers is glo deur mans met ŉ speelgoedgeweer in Johannesburg se middestad beroof, het die polisie Woensdag gesê. “Die voorval het Dinsdagoggend op die hoek van Bree- en Lovedaystraat plaasgevind,” het ao Xoli Mbele, woordvoerder van die polisie in Gauteng, gesê. “Kringtelevisiekameras het die voorval opgeneem. Die slagoffers het in die straat gestap toe die mans hulle voorgekeer het. Een van die verdagtes het ŉ vuurwapen te voorskyn gebring en ŉ ander een het hulle deursoek.” Mbele sê die verdagtes het selfone en R600 kontant gebuit. Polisiebeamptes is na die toneel ontbied en twee van die verdagtes is aangekeer. ŉ Derde man het ontsnap. “Die polisie het twee selfone en ŉ speelgoedgeweer opgespoor.” Die twee verdagtes sal binnekort in die Johannesburgse landdroshof verskyn. -SAPA